b'\n_START_ARTICLE_\nPribo\xc4\x8dnik predsednika Republike Slovenije\n_START_PARAGRAPH_\nPribo\xc4\x8dnik predsednika Republike Slovenije je naziv za visokega \xc4\x8dastnika Slovenske vojske, ki spremlja predsednika Republike Slovenije na njegovih uradnih obiskih, dr\xc5\xbeavnih slovenstnostih oz. medtem ko predsednik opravlja svoje dol\xc5\xbenosti kot vrhovni poveljnik Slovenske vojske._NEWLINE_Trenutni pribo\xc4\x8dnik je polkovnik Branko Podbre\xc5\xbenik, namestnik pribo\xc4\x8dnika pa polkovnik Borut Cesar.\n_START_SECTION_\nPravilnik\n_START_PARAGRAPH_\nPribo\xc4\x8dnika imenuje minister za obrambo Republike Slovenije na predlog na\xc4\x8delnika General\xc5\xa1taba Slovenske vojske in po predhodnem soglasju s strani predsednika dr\xc5\xbeave. V primeru, \xc4\x8de je pribo\xc4\x8dnik zadr\xc5\xbean zaradi drugih slu\xc5\xbebenih obveznostih, lahko na\xc4\x8delnik general\xc5\xa1taba imenuje njegovega namestnika za to\xc4\x8dno dolo\xc4\x8deno prilo\xc5\xbenost. V skladu z Navodilom o izvr\xc5\xa1evanju obveznosti do predsednika republike na obrambnem podro\xc4\x8dju mora pribo\xc4\x8dnik imeti najmanj \xc4\x8din podpolkovnika. Isto navodilo tudi dolo\xc4\x8da, da v \xc4\x8dasu opravljanja svojih dol\xc5\xbenosti je pribo\xc4\x8dnik name\xc5\xa1\xc4\x8den v Uradu predsednika Republike Slovenije._NEWLINE_Prisotnost pribo\xc4\x8dnika na predsedni\xc5\xa1kih aktivnostih sproti dolo\xc4\x8da Protokol Republike Slovenije v sodelovanju z Uradom predsednika Republike Slovenije._NEWLINE_V Sloveniji pribo\xc4\x8dnik sodeluje na najbolj pomembnih dr\xc5\xbeavnih slovesnostih, uradnih obiskih najvi\xc5\xa1jih predstavnikov tujih dr\xc5\xbeav ter pri dejavnostih predsednika kot vrhovnega poveljnika (uradni obiski poveljstev, enot, vaj,...). V primeru, \xc4\x8de predsednik odpotuje v tujino, ga praviloma spremlja tudi pribo\xc4\x8dnik oz. njegov namestnik; njegova prisotnost je pogojena z naravo in programom obiska._NEWLINE_Pribo\xc4\x8dnik med opravljanjem svojih dol\xc5\xbenosti nosi tudi znak usposobljenosti Slovenske vojske: znak usposobljenosti SV - pribo\xc4\x8dnik predsednika RS.'